1 Omni die, finito Capitulo incipiat cantor Responsorium : *Aspice Domine*, sub mediocri voce eundo in oratorium usque ante altare, sicut itur in sexta feria ad VII psalmos. Finito Responsorio dicatur versus cum *Gloria* et repetitione Responsorii ; et post incipiat cantor *Salve Regina* sub mediocri voce ; quam cum inceperit, omnes veniam petant et sic maneant usque ad *misericordiae*, et tunc surgant fratres donec tota finiatur. Qua finita, dicat qui tenet conventum : *Ora pro nobis sancta Dei Genitrix*, conventu petente veniam et prono existente, donec ille collectas stando dixerit : *Adsit nobis* et *Concede nos*, quae non praemisso *Dominus vobiscum* dicentur et *per Christum Dominum nostrum* finientur. Missa quoque de Spiritu Sancto ab unoquoque sacerdote semel in hebdomada celebretur, pro qua clerici VII psalmos persolvant, et omnibus sextis feriis conventus disciplinas accipiant. Qui autem accipere non voluerint, VII psalmos pro disciplina persolvant. 2 Mandato Domini Papae de facienda solemnitate SS. Martyrum Ioannis et Pauli obeditur, ita quod fiat de eis lectiones et responsoria sicut de SS. Fabiano et Sebastiano. Missa vero quae in nostris Gradalibus de eis proprie notatur, cum collecta dicatur, evangelium quidem mutetur et dicatur : *Descendens Jesus de monte.* In letania vero post S. Thomam coniunctim nominentur. 3 De S. Guillelmo fiat sicut de S. Nicholao cum duabus missis. Festum autem fiat IV° Idus Ianuarii. 4 Abbatiae monialium de cetero non construantur infra VI leucas a nostris abbatiis, et infra se habeant distantiam X leucarum, et recipiant se alterutras sicut monachi facere consueverunt. Indulgetur etiam eis ut festum XI M virginum celebrent cum XII lectionibus. 5 Praecipitur ut omnis varietas pavimentorum de ecclesiis nostris intra sequens Capitulum amoveantur, ab eo tempore abbas in cuius domo istud emendatum non fuerit, ad Capitulum generale veniat super hoc veniam petiturus. 6 Monachi egredientes de Ordine, si celebrent in saeculo, cum reversi fuerint et recepti, non celebrent, nisi de licentia Capituli generalis. 7 Sententia de adducendis equis ad Capitulum generale, sicut in quinta Distinctione VI° Capitulo continetur, firmiter teneatur. Qui vero eam transgressus fuerit, veniam petat in Capitulo generali, ad arbitrium Capituli puniendus, vel ab eo qui cognoverit proclametur. 8 Praecipitur omnibus abbatibus ut abbatiarum suarum tam nomina quam aetates nec non et kalendas in sequenti Capitulo cantori Cistercii studeant declarare. Patres vero abbates qui praesentes sunt studeant hoc filiis suis absentibus in invicem prout melius potuerint indicare. 9 Abbas vel monachus Ordinis nostri, si in episcopum eligatur, numquam consentiat sine consensu abbatis sui et Cisterciensis, nisi forte a Domino Papa cogatur. Qui vero aliter egerit, a societate Ordinis noverit se amotum. Similiter qui contra hanc sententiam iam episcopatus receperunt, a societate Ordinis noverint se amotos, donec Cistercio se praesentent. 10 Novitius qui ea die qua egreditur regreditur, nihil perdit de ordine suo. 11 Districte inhibetur abbatibus ne novitiorum professionem recipiant infra annum probationis. Qui autem receperit, omni sexta feria sit in pane et aqua et extra stallum abbatis, donec generali Capitulo se praesentet super hoc veniam petiturus. 12 Inhibetur districtius ne abbatibus celebrantibus tapetia supponantur, et si alicubi de cetero praesumptum fuerit, monachi qui supposuerint, et abbas qui supra celebraverit, tribus diebus sint in levi culpa, uno eorum in pane et aqua. 13 Nullus abbas de cetero habeat duo sigilla, et quamdiu habuerit, omni quarta et sexta feria sit in pane et aqua. 14 Praecipitur ut Duci Burgundiae per totum Ordinem sicut eidem dudum concessum fuerit, plenarium servitium reddatur. 15 Conversi venientes ad domos Ordinis nostri qui nolunt dicere ordinem suum refectorario requirenti, sedeant ubi refectorarius voluerit, et non apponatur nisi panis et aqua. 16 Prohibetur abbatibus ne ea die qua ingrediuntur infirmitorium, egrediantur. 17 Unusquisque conventus Ordinis qui proprium sigillum habet, frangat, et quamdiu habuerit, omni quarta et sexta feria sit in pane et aqua. 18 Abbates Hyberniae qui non venerunt ad Capitulum cum venire deberent, omni sexta feria sint in pane et aqua et extra stallum abbatis donec Cistercio se praesentent. Patres abbates hoc eis denuntient. 19 De abbate Grandis sylvae qui quasdam litteras cuidam abbati infra Tholosam missas, quae devenerunt ad manus Domini Cistercii, ipsi Cisterciensi subripuit et eas decerpsit, de quo etiam per litteras suas generali Capitulo directas Dominus Bernardus Cardinalis multa conqueritur, committitur Claraevallensi. 20 Abbas de Roseriis qui comiti Stephano reddidit pecuniam cuiusdam sui servientis sine eius assensu, sex diebus sit in levi culpa, uno eorum in pane et aqua. 21 Abbatibus Trium Fontium et de Alba ripa et de Monasterio in Argona praecipitur a Capitulo generali ut accedentes ad abbatiam de Claro loco, diligenter inquirant a conventu iuramento ab eis corporaliter praestito, de corpore Ducis Lotharingiae, si vere translatum sit ad domum D’ esturneburne iuxta mandatum Capituli generalis. Quod si vere translatum invenerint, hoc ipsum sequenti Capitulo generali studeant nuntiare. Prior autem et cellerarius qui, ut dicitur, Duci et Ducissae dixerunt adhuc penes se dicti Ducis corpus se habere in dehonestationem et scandalum totius Ordinis, si eos hoc dixisse constiterit, mittantur Cistercium ad arbitrium Cisterciensis puniendi. Porro si ex iuramento conventus constiterit adhuc ibi corpus detineri, omnes illi de quorum consilio factum fuerit, mittantur Cistercium ad arbitrium Cisterciensis similiter puniendi. 22 De abbatia de Alta crista quae valde adnihilata est, committitur abbati Claraevallis. 23 Abbas Theoloci qui fecit ministrari carnes canonicis saecularibus in loco non competenti, sex diebus sit in levi culpa, duobus eorum in pane et aqua. Conversus vero qui in grangia monacho nigro carnes ministravit, omni sexta feria sit in pane et aqua et ultimus per annum, et singulis capitulis quibus interfuerit, verberetur. 24 Abbas Bellae perticae qui in via Capituli dixit comitem Raymundum Tholosanum et filium eius orthodoxos esse, sex diebus continuis sit in levi culpa, duobus eorum in pane et aqua, et de cetero tam ipse quam alii caveant sibi a tali verbo ne sibi deterius aliquid contingat. 25 De abbate de Fresneta qui anno praeterito venire debuit ad Capitulum et non venit, nec renuntiatum est Capitulo si poenitentiam sibi iniunctam fecerit nec etiam hoc anno venit, licet a patre abbate iussus, tribus diebus sit in levi culpa uno eorum in pane et aqua. Sequenti vero anno modis omnibus veniat super hoc veniam petiturus. Pater abbas hoc ei denuntiet. 26 Abbas de Bitikiam qui hoc anno non venit ad Capitulum cum venire deberet, nec sufficienter se excusavit, qualibet sexta feria sit in pane et aqua et extra stallum abbatis donec Cistercio se praesentet super hoc sequenti Capitulo veniam petiturus. Abbas de Begar hoc ei denuntiet. 27 Abbas de Alneto qui noluit recipere monachum abbatis de Claro maresco, licet ei mandaverit quod satisfaceret ei de vestibus, tribus diebus sit in levi culpa, uno eorum in pane et aqua. 28 Abbati de Gonaria conceditur ut de licentia episcopi sui possit baptizare Sarracenos. 29 De abbate Locedii qui monachum qui sponte cesserat nec una nocte voluit in hospitio recipere, committitur abbati de Firmitate, qui rei veritatem diligenter inquirat, et si ita factum esse repererit, ex parte Capituli generalis iniungat ut tribus diebus sit in levi culpa, uno eorum in pane et aqua, et sequenti Capitulo super hoc veniam petat. 30 De Galtero quondam abbate Beilandae, praecipitur ut mittatur ad Claramvallem, ad arbitrium Claraevallensis puniendus, et tam ille quam monachi qui cum eo exierunt, sententiae conspiratorum subiaceant. 31 Abbas de Bello loco qui commodavit conversum suum Falconi militi, qui postea factus est custos castri eiusdem Falconis, sex diebus sit in levi culpa, duobus eorum in pane et aqua, et conversus ille statim revocetur. 32 Abbas de Briestella qui abbati de Vacellis remisit conversum suum laborantem quartana, ut dicit, licet abbas de Vacellis multos annos tenuisset conversum eius, tribus diebus sit in levi culpa, uno eorum in pane et aqua. 33 Abbas de Lakuein qui visitans filiam suam, reliquit in scriptis suis ut non posset filius eius quatuor officiales suos deponere sine eius assensu, per quadraginta dies sit extra stallum abbatis, et sex diebus in levi culpa, duobus eorum in pane et aqua. 34 Praecipitur a Capitulo generali ut in coemeterio corpus monachi de Monte petroso sepeliatur infra festivitatem Omnium Sanctorum, et abbas qui mandatum Capituli neglexit exequi sex diebus sit in levi culpa, duobus eorum in pane et aqua, et si ultra distulerit sepelire, omni sexta feria sit in pane et aqua et extra stallum abbatis, donec sepultum sit corpus eius. 35 Praecipitur ex parte Capituli generalis abbatibus de Bethania, de Domo Dei et de Callovio ut ad partes Albigensium accedant, et abbates et monachos vel conversos quos invenerint puniendos, districte punient et castigent. Garinum vero monachum qui a Tholosanis missus in Pictaviam ad conducendos stipendiarios cum eorum litteris est deprehensus et duos monachos Borbonae, qui pro comite Fuxensi et pro Appamiarum proditoribus appellaverunt, mittant Cistercium, ad Cisterciensis abbatis arbitrium puniendos. Praecipitur autem abbatibus de terra illa ut eis provideant, quamdiu ibi fuerint in securo conductu et aliis necessariis competenter. 36 Auctoritate Capituli generalis praecipitur ut ossa abbatum de Locedio quae extra capitulum sepulta sunt, infra Pascha in capitulum reducantur ; nec luminaria de cetero super sepulcra eorum ardeant. 37 Praecipitur abbatibus de Eurebac et de Novo Castro et de Valle uterina ut haeredes comitis Villosi moneant et inducant quatenus ecclesiae Sancti-Simeonis in Treveri satisfaciant. Quod si facere noluerint, corpus praefati comitis apud Otteburg sepultum sine dilatione extumulari faciant, et quid inde factum fuerit, sequenti Capitulo studeant nuntiare. 38 Praecipitur ex parte Capituli generalis ut abbates de Alba domo et de Beldewas personaliter accedant ad Madocium filium Grifini et diligenter inquirant utrum legitima sit possessio quam contulit domui de Valle crucis, et quid invenerint, sequenti Capitulo diligenter studeant nuntiare. 39 Praecipitur ex parte Capituli generalis Magistro de Calatrava ut vicecomiti de Frenac, de equo pro quo eidem Magistro pluries Capitulum scripserat, infra Pascha proximum satisfaciat. Quod si non fecerit qualibet sexta feria abhinc usque dum satisfactum fuerit sit in pane et aqua. Abbas de Sacramoenia hoc illi denuntiet et quid inde fecerit sequenti Capitulo satagat nuntiare. 40 Prior de Outrebrouruc de quo dicitur quod conductum negavit abbatibus sex diebus sit in levi culpa, duobus eorum in pane et aqua et de cetero caveat sibi ipse et alii officiales illius domus ne nimia inhumanitate et duritia de qua conqueruntur multi notabiles inveniantur. 41 Monachi et conversi mercatores in civitate Londoniensi moram ultra tres dies facientes abstineant a piscibus nec in domo de Straforda ultra tres dies commorentur. 42 Monachi et conversi de Monte fero qui abbati suo volenti venire ad Capitulum abstulerunt equitaturam, sententiae conspiratorum per omnia subiaceant. Praecipitur patri abbati ut eos coerceat qui volunt se subducere Ordini ; quod si per se non possit, adhibeat brachium saeculare. 43 De monachis fugitivis qui dicuntur moram facere in civitate Bremensi et violenter occupaverunt domum legatam domui de Luca, scribatur episcopo et capitulo Bremensi ut eos expellant et eis habitum Ordinis auferant, quem sibi in dehonestationem Ordinis usurpaverunt. Abbas de Lucca litteras portet. 44 Monachus Montis frigidi, Arnaudus, qui opposuit se in Curia romana nuntiis comitissae Montisfortis revocetur et ei per abbatem Casemarii nuntietur ut infra Nativitatem Domini Cistercio se praesentet. 45 Conventui Superaddi districte praecipitur ut sigillum proprium, quod habere dicitur, si habet confringat, et quicumque conventus, vel ille vel alius, quamdiu sigillum proprium habuerit, omni quarta et sexta feria sint in pane et aqua. 46 Monachus qui in grangia Vallis lucentis oblationes mulierum recepit, et conversi qui in eadem grangia mulieribus cibaria ministraverunt, omni sexta feria per annum abstineant a vino, nisi gravis infirmitas impedierit, et ultimi sint in Ordine. 47 Monachus Fusniensis qui in sermone suo abbatem suum notare praesumpsit, emittatur Villarium ubi ultimus sit in ordine, vel ad arbitrium Claraevallensis reversurus. 48 Monachi et conversi de Sturmer qui debuerunt ministrare abbatibus venientibus ad Capitulum generale, et conversis abbatum vocando eos leccatores et negaverunt eis necessaria, mittantur pedites Claremvallem ad arbitrium Claraevallensis puniendi. 49 Causa quae vertitur inter abbatem de Macennaria et abbatem Vallis bonae de pecunia *cuiusdam* fugitivi, committitur abbatibus de Orta et de Spina, qui diligenter inquirant de monachatu illius et in locis illis in quibus conversatus est, et quantum de rebus illius unusquisque dictorum abbatum perceperit, et quid de hoc fecerint sequenti Capitulo generali renuntient. Abbas de Accubatia hoc eis denuntiet et ipse quid de hoc cognoverit, in praesenti certificet Capitulum generale. 50 Causa Hyberniensum super distributione lanae, quae fit singulis annis tam monachis quam conversis et super aliis exordinationibus de quibus notantur, committitur abbati Claraevallensi. 51 De milite qui vult emere grangiam de Camberon ad faciendam abbatiam, committitur abbatibus de Vacellis, de Boeriis et de Laude, qui locum considerent, et quid inde factum fuerit, renuntient sequenti Capitulo generali, et quod utile fuerit domui et honestum Ordini exequantur. 52 Retractatio definitionum iterum committitur eisdem. 53 De campanili de Boëriis abbatibus Igniaci et Longipontis committitur ; abbas vero de Boëriis qui praeceptum Capituli generalis transgressus est, tribus diebus sit in levi culpa, uno eorum in pane et aqua. Abbates quidem praedicti diligenter intendant ut superflua resecentur. 54 Querela abbatis Sanctae-Trinitatis in Calabria contra abbatem Aquae formosae super detentione quarumdam rerum iterum committitur abbatibus de Curatio et de Sagittario qui eam pace vel iudicio terminent et sequenti anno quid de ipsa factum fuerit certificent Capitulum generale. Abbas vero de Sambucina, qui denuntiare debuit et super hoc Capitulum certificare et non fecit, tribus diebus sit in levi culpa, uno eorum in pane et aqua. Abbas vero de Curatio qui de executione sibi commissa Capitulo non renuntiavit poena simili puniatur. Abbas Casemarii hoc eis denuntiet. 55 Querela abbatis Sancti-Leonardi et abbatis Bonaevallis super iis quae non sunt terminata per Capitulum generale, committitur abbatibus de Morellio, de Castellario et de Tila, et quid inde factum fuerit sequenti Capitulo nuntietur. 56 Querela abbatum de Ursaria et de Melone iterum committitur abbatibus de Oia, de Armentaria et de Superaddo, qui eam pace vel iudicio terminent et anno sequenti nuntient Capitulo generali quid factum fuerit de eadem, et quia praedicti abbates neglexerunt facere praeceptum Capituli generalis sint in levi culpa tribus diebus, uno eorum in pane et aqua. Abbas de Alcubatia hoc eis denuntiet. 57 Querela abbatis de Thames contra abbatem de Betedane committitur abbatibus de Waverleia et de Geroldone et Hoisdeslée, et quid inde fecerint, renuntient sequenti Capitulo generali. 58 Querela magistri Hugonis contra abbatem de Bullio, committitur abbatibus de Obezina, de Dalona et de Valeta, et quid inde factum fuerit, sequenti Capitulo renuntient. 59 Querela quae vertitur inter Willelmum Aquilarum et abbatem de Voto committitur abbatibus de Bello becco et de Bello prato et de Valle Richerii qui eam infra sequens Capitulum studeant terminare et quid inde fecerint, renuntient sequenti Capitulo generali. 60 Querela abbatis de Gratia-Sanctae-Mariae contra abbatem de Obazina committitur abbatibus de Dalona, de Sancto-Leonardo et de Ré, et quid inde factum fuerit sequenti Capitulo nuntietur. 61 Querela abbatis de Karrazeto quam habet adversus abbatem Claraevallensem pro domo de Monte Ramorum, iterum committitur abbatibus de Sacra moenia, de Orta et de Sancto-Prudentio, qui de abbate de Ursaria et coniudicibus eius olim in causa ista datis attestationes ab eis iam pridem susceptas, si quas habent, accipiant, diligenter inquirentes quid de eis factum sit. Si non invenerint, et auditis allegationibus testibusque receptis et inspectis instrumentis utriusque partis causam sufficienter instructam et attestationes tam novas quam antiquas sub sigillis suis inclusas, nec non et instrumenta remittere studeant ad audientiam Capituli generalis, et ad istud negotium diligenter exequendum omnimodam curam studeant adhibere et quid super hoc fecerint in sequenti Capitulo studeant nuntiare. Abbas de Sacramoenia istam executionem abbati de Orta et abbati Sancti-Prudentii denuntient ; sed et ipse cum eis sicut supra dictum est exequatur. 62 Querela abbatis de Fontanis in Anglia contra abbatem de Furnesio committitur abbatibus de Rievalle, de Deulacresse et de Cocheshale, qui diligenter inquirant rei veritatem et pace vel iudicio terminent, et quid inde fecerint sequenti Capitulo nuntiare procurent. 63 Querela abbatis Vallis Christianae ordinis Praemonstratensis contra abbatem Longipontis ex parte Capituli Cisterciensis committitur abbatibus Igniaci et Signiaci qui compositione inter duos Ordines iamdudum facta diligenter inspecta cum aliis duobus ab abbate Vallis Christianae pro parte sua assumptis, pace vel iudicio studeant terminare. Quid autem super hoc fecerint sequenti Capitulo denuntient. 64 Querela quae vertitur inter abbatem de Scaleriis et abbatem de Reigniaco committitur abbatibus de Fonte Morini, de Ripatorio et de Alba ripa, qui rei veritate diligenter inquisita, negotium illud infra sequens Capitulum modis omnibus satagant terminare, et quid inde fecerint sequenti Capitulo denuntient. 65 Querela episcopi Sagiensis et domini Ioelis de Meduano contra abbatem Perseniae de quodam deposito committitur abbatibus de Curia Dei, de Eleemosyna et de Oratorio, qui rei veritatem diligenter inquirant et quid inde fecerint in sequenti Capitulo denuntient. 66 Querela monialium Sancti-Georgii contra abbatem de Alna committitur abbatibus de Villari, de Vacellis et de Camberona, qui rei veritate diligenter inquisita, pace vel iudicio terminent et quid inde fecerint, sequenti Capitulo denuntient. 67 Querela quae vertitur inter Carum locum et Clarum fontem committitur abbatibus Vallis lucentis, Quintiaci et de Buxeria et quid inde fecerint sequenti Capitulo denuntient. 68 Petitio domini Papae de militibus Calatravae exauditur, et Morimundensis ipsius constituitur executor. 69 Petitio Archiepiscopi Dublinensis et coepiscoporum suorum de facienda solemnitate sancti Severiani exauditur. 70 Petitio abbatis Fossae novae de facienda commemoratione sancti Stephani in cuius honore ecclesia sua dedicata est, in vesperis et in laudibus, exauditur. 71 Petitio Iacobi thesaurarii Suessionensis de habendo plenario servitio per ordinem exauditur. 72 Petitio episcopi Culburgensis exauditur. 73 Petitio abbatis de Bello loco exauditur. 74 Petitio abbatum Angliae exauditur ut statuantur abbates in partibus illis, quorum consilio omnes alii utantur in causis gravioribus et tribulationibus, si tale quoddam emerserit quod non possit Capitulum generale expectare vel consilium patrum abbatum, salva tamen auctoritate patrum abbatum et paternitate. Illi vero cum necesse fuerit consilio patrum abbatum mutari poterunt. Haec sunt nomina patrum abbatum, de Fontanis, de Rievalle, de Waverlegia, de Margan et de Bello loco. 75 Petitio comitis Syfridi de procurando pauperes in hospitali abbatiae Sancti-Michaelis secundum redditus quos assignaverit exauditur, ita tamen quod per personas illius domus hospitale id administretur. 76 Abbatibus de Fontanis, de Rievalle, de Waverleia, de Sola et de Margan, de Furnesio et de Estaford, auctoritate Capituli generalis committitur ut pecuniam colligant quam abbates Angliae, Scotiae, Walliae et Hyberniae, in usus eorum qui Romam ituri sunt, dare deberent, et eam infra festum Purificationis B. Mariae, in domo de Claromaresco, omni occasione postposita reconsignent. Abbates autem qui eis inobedientes extiterint in solvendo, extra stallum abbatis sint, et omni sexta feria in pane et aqua et ad instans Capitulum generale veniant super hoc veniam petituri. De summa autem pecuniae eis credatur : residua autem pars Ordinis committitur Domino Cistercii et quatuor primis abbatibus, et praecipitur ut istis abbatibus quos isti miserint, credatur. Qui vero eis inobedientes extiterint, poena supradicta puniantur. 77 Siardus qui, meritis suis exigentibus, eiectus est ad portam de Tuta insula, et quia mortem minatus est patri abbati revocatus est a porta, et promotus in abbatem, de quo et alia peremptoria dicuntur, deponitur in continenti, et ad Claramvallem ibidem moram facturus. Pater vero abbas qui tam indignum promovit et statim post promotionem litteras visitationis domus de Hovedia tam indigno commisit, deponitur similiter in instanti. 78 Abbas de Tileto qui filium abbatem Casae novae electum in episcopatum sine postulatione clericorum et sine mandato archiepiscopi Turitani, auctoritate propria confirmavit ad ipsius petitionem, et qui quasdam litteras sigillatas ad quemdam militem missas sine licentia aperuit, et ubi decem librae appositae fuerunt, duodecim apposuit et iterum sigillavit, deponitur in instanti. Abbas Locedii et Strafarde qui dictae confirmationi interfuerunt nec restiterunt, sex diebus sint in levi culpa, duobus eorum in pane et aqua. Abbas Strafarde abbati Locedii hoc denuntiet. 79 Abbas Sambucinae qui in abbatia de Everbac per sex septimanas moram faciens in infirmitorio, et monachos fraudulenter et ignorante abbate domus seduxit, et usque in terram suam secum duxit, quorum unus in itinere decessit, deponitur in instanti. 80 Abbas de Plachiis qui supra formam Ordinis filium suum deposuit, sicut tres abbates testantur per litteras, deponitur in instanti. 81 Capitulum generale moniales de Trebnitz Ordini incorporat. Abbates C[onradus] de Cistercio, R. de Firmitate, G[ualterus] de Pontiniaco, W[illelmus] de Claravalle, P. de Morimundo hoc testantur. 82 Praecipitur ut abbatibus et personis Ordinis per totum Ordinem tam in grangiis quam in abbatiis necessaria secundum domorum facultates ministrentur, nec oporteat conqueri. Transgressores vero super hoc comprobati, per visitatores vel per generale Capitulum, prout meruerint, puniantur. 83 Nullus abbas amodo quamdiu conventum tenuerit, monachum vel conversum sibi destinatum renuat retinere. Potest tamen pater abbas in visitatione praecipere, si domum invenerit nimis oppressam, ut omnes hospites emittantur. 84 Moniales quae de cetero incorporantur Ordini, sicut definitum est, penitus includantur, et nullum habeant proprium. Liceat tamen abbatissae cum duabus egredi propter inevitabiles causas, de licentia abbatis cui commissae sunt, si potest fieri, quod tamen rarissime fiat et honeste. Qui visitator taxet numerum personarum quem transgredi non liceat. 85 In singulis domibus nostris dicatur ab unoquoque sacerdote collecta *Praesta Domine quaesumus*, in crastino Annuntiationis dominicae, pro rege Richardo. 86 Innovamus ut quicumque monachus vel conversus pro culpa sua vel inquietatione a domo sua emittitur, pedes eat et redeat, et hoc in litteris suis viaticis conscribatur. 